वरिष्ठ संवाददाता, ग्रेटर नोएडा
यादव सिंह को हटाए जाने के बाद 29 नवंबर से खाली चल रहे यमुना अथॉरिटी के प्रोजेक्ट विभाग को मुखिया मिल गया है। अथॉरिटी ने डीजीएम भगवान सिंह को फिर से प्रोजेक्ट विभाग का चार्ज दे दिया है। यादव सिंह के आने पर भगवान सिंह को यमुना अथॉरिटी से हटा कर ग्रेटर नोएडा भेज दिया था, लेकिन यहां उन्हें चार्ज नहीं मिला था। वहीं ग्रेटर नोएडा अथॉरिटी में अब दोनों डीजीएम अपने-अपने कार्य करेंगे और सीधे एसीईओ को रिपोर्ट करेंगे।
आईटी के छापे के बाद से ही यमुना अथॉरिटी में प्रोजेक्ट डिपार्टमेंट बगैर मुखिया के चल रहा था। इसके कारण कोई कामकाज नहीं हो रहा था। न ही विकास कार्यों के लिए कोई टेंडर जारी हो सका। फाइलों पर हस्ताक्षर नहीं हुए। ऐसे में तमाम फाइलें अटकी हुई थी। बुधवार को चेयरमैन रमा रमण ने यादव सिंह से पहले प्रोजेक्ट डिपार्टमेंट के इंचार्ज रहे भगवान सिंह को फिर से चार्ज लेने का ऑर्डर जारी कर दिया। उम्मीद है कि वह गुरुवार को चार्ज संभाल लेंगे।
उधर, ग्रेटर नोएडा अथॉरिटी में यादव सिंह से पहले सुशील कुमार द्विवेदी जीएम प्रोजेक्ट थे। यादव सिंह पर गाज गिरने के बाद से यहां भी पद खाली था। अधिकारियों के अनुसार, अब ग्रेटर नोएडा अथॉरिटी में दोनों डीजीएम के. के. सिंह और राजीव त्यागी अपने-अपने कार्यक्षेत्र को देखते रहेंगे और सीधे एसीईओ को रिपोर्ट करेंगे। अब से पहले ये दोनों अधिकारी जीएम को रिपोर्ट करते थे।